Document ID: /roh_data/filtered/fineweb-2-filterrobots_roh.jsonl.gz/6930

Kanton Graubünden
Chantun Grischun
Cantone dei Grigioni
Per motivs dal dretg public n'è la regenza grischuna betg entrada en in recurs da votaziun inoltrà suenter la votaziun a l'urna dals 11 da mars 2012. Plinavant ha ella tractà differentas fatschentas da las vischnancas, uschia per exempel la basa da la planisaziun d'utilisaziun communala per in territori da skis Arosa-Lai.
La dretgira administrativa vegn a decider davart il recurs da votaziun
Suenter la votaziun chantunala dal pievel dals 11 da mars 2012 concernent in credit per la construcziun d'in nov center administrativ chantunal – project "sinergia" è – renviond a malsegirezzas ch'existan davart la via giudiziala – vegnì inoltrà in recurs cunter la votaziun tant tar la regenza sco er tar la dretgira administrativa dal chantun Grischun. En quella vegnì pretendì d'abolir la votaziun resp. da declerar la votaziun sco nunvalaivla. Crititgadas vegnan las explicaziuns da votaziun dal cussegl grond. Sin proposta da la regenza è la dumonda da la cumpetenza vegnida discutada cun la dretgira administrativa. Tuttas duas autoritads èn stadas unanimamain da l'avis che la dretgira administrativa saja – per motivs da la politica da stadi e dal dretg public – cumpetenta da tractar quest recurs da votaziun e betg la regenza. Perquai ha la regenza concludì da betg entrar en il recurs da votaziun.
Relaschà duas novas ordinaziuns
La regenza ha relaschà in'ordinaziun davart il subvenziunament d'edifizis en la furmaziun professiunala, en purschidas da la furmaziun cuntinuanta e da scolas autas. En quella vegnan fixadas las disposiziuns che valan en il sectur da la furmaziun professiunala concernent la garanzia da contribuziuns dal maun public e ch'èn differentas da talas dal sectur da la scola populara. En il sectur da la furmaziun professiunala pon sanaziuns explicitamain vegnir messas a quint per contribuziuns da construcziun e la tariffa da contribuziun na dependa betg da la forza finanziala da la vischnanca respectiva.
Ultra da quai ha la regenza concludì in'ordinaziun davart l'incassament da multas disciplinaras tar cuntravenziuns cunter l'ordinaziun davart il parc naziunal. Uschia pon cuntravenziuns minimalas cunter las prescripziuns da l'ordinaziun davart il parc naziunal vegnir liquidadas en il futur en ina procedura simpla da multas disciplinaras.
Ovras da protecziun vegnan renovadas per 6,6 milliuns francs
Per reparar construcziuns che protegian cunter privels da la natira en il chantun ha la regenza deliberà in project collectiv en la dimensiun da 6,6 milliuns francs. Uschia vegnan ovras da protecziun existentas mantegnidas en il standard architectonic vertent e l'effect dals stabiliments vegn meglierà. Il project collectiv cuntegna 47 objects, tar ils quals ston vegnir sanads ils fundaments, remplazzadas parts destruidas, renovadas construcziuns da sustegn e reparads ils sistems da drenascha. En tscherts cas vegn er augmentada la capacitad da chargia da las ovras da protecziun. Las lavurs da renovaziun duran 2 onns.
Da vischnancas e da regiuns
.
Projects da vias
La regenza ha approvà 1'450'000 francs per lavurs da construcziun sin ils suandants trajects:
- via da la Tumleastga: lavurs d'impressari, portal da sid dal tunnel fin a la via veglia da Tràn
- via sursilvana: lavurs da cuvrida, traject Cresta
Gremi: regenza
Funtauna: rg chanzlia chantunala dal Grischun